Komisjoni otsus,

20. jaanuar 2004,

millega lubatakse liikmesriikidel Kanadast pärit kuumtöödeldud okaspuude puidu suhtes näha ette erandeid nõukogu direktiivis 2000/29/EÜ sätestatud fütosanitaarsertifikaadi nõudest

(teatavaks tehtud numbri K(2004) 65 all)

(2004/95/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud komisjoni direktiiviga 2003/116/EÜ, [2] eriti selle artikli 15 lõike 1 teist taanet,

ning arvestades järgmist:

(1) Direktiivis 2000/29/EÜ on sätestatud kaitsemeetmed taimedele või taimsetele saadustele kahjulike organismide kolmandatest riikidest ühendusse sissetoomise vastu.

(2) Vastavalt direktiivile 2000/29/EÜ ei tohi, teatud erandid välja arvatud, ühendusse sisse tuua Kanadast pärit okaspuude (Coniferales) puitu, kui sellel pole kaasas kõnealuses direktiivis sätestatud ametlikku fütosanitaarsertifikaati.

(3) Direktiiv 2000/29/EÜ lubab kõnealuse nõude suhtes erandeid tingimusel, et tehakse kindlaks, et alternatiivse dokumentatsiooni või tähistusega on tagatud samaväärne kaitse.

(4) Kanadast pärit okaspuupuitu tuuakse käesoleval ajal ühendusse sisse. Kõnealuses riigis ei üldiselt siiski ei väljastata fütosanitaarsertifikaate.

(5) Tuginedes Kanada poolt edastatud ja 2002. aasta septembris kõnealusesse riiki tehtud kontrollkäigu ajal kogutud teabele, on komisjon kindlaks teinud, et Kanada Toiduinspektsiooni (CFIA) poolt on sisse seatud ametlik Kanada kuumtöödeldud puittoodete sertifitseerimisprogramm (CHTWPCP). CHTWPCP sisaldab ühendusse eksportimiseks mõeldud kuumtöödeldud puittoodete identifitseerimise ja heakskiitmise süsteemi.

(6) Komisjon on teinud kindlaks, et CHTWPCP on piisav tagamaks, et puitu kuumtöödeldakse aja jooksul, mis on piisav kahjulike organismide Bursaphelenchus xylophilus (Steiner et Buhrer) Nickle et al. ja selle vektorite hukkumiseks kuumuse tõttu ja seega kahjulike organismide ühenduses levimise riski vältimiseks.

(7) Samuti on komisjon kindlaks teinud, et igale puitdetailile kinnitatakse kordumatu, CFIA poolt tunnustatud "kuivatis kuivatatud-kuumtöödeldud" (KD-HT) sertifitseerimistähis, millele kantakse kuivati registreerimisnumber, mille all see on CFIA poolt registreeritud, ja lubatud, kooskõlas CHTWPCPs sätestatud spetsifikatsiooniga, kuumtöödeldud puitu tootma, käitlema või eksportima.

(8) Liikmesriikidel tuleks seetõttu lubada sätestada erandeid, lubades puitu ühendusse sisse tuua kui see, alternatiivina fütosanitaarsertifikaadile, kannab kordumatut KD-HT sertifitseerimistähist.

(9) Komisjon peaks paluma Kanadal teha kättesaadavaks kogu tehnilise teabe, mis on vajalik CHTWPCP funktsioneerimise hindamiseks. Lisaks sellele peaksid liikmesriigid jätkuvalt hindama KD-HT sertifitseerimistähiste kasutamist.

(10) Kõnealusele identifitseerimissüsteemile antud luba lõpeb 1. juulil 2005.

(11) Käesolevas otsuses sätestatud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevaga lubatakse liikmesriikidel erandina direktiivi 2000/29/EÜ artikli 13 lõike 1 alapunktist ii sätestada erandeid, mis võimaldavad ühendusse sisse tuua Kanadast pärit okaspuude (Coniferales) puitu, mis on loetletud CN-koodide 44071091, 44071093 ja 44071098 all vastavalt nõukogu määruse (EMÜ) nr 2658/87 I lisa teise osa IX jaole [3], eeldusel, et on täidetud käesoleva otsuse lisas sätestatud tingimused.

Artikkel 2

Kui liikmesriigid artiklis 1 antud luba kasutavad, siis teavitavad nad sellest komisjoni ja teisi liikmesriike. Importivad liikmesriigid teavitavad 15. märtsiks 2005 komisjoni ja teisi liikmesriike sellest, kui mitu saadetist on imporditud vastavalt käesolevale otsusele, ja edastavad üksikasjaliku ülevaate direktiivi 2000/29/EÜ artikli 13a lõike 1 punktis b nõutud kontrollidest.

Artikkel 3

1. Liikmesriigid teatavad komisjonile ja teistele liikmesriikidele kõikidest käesoleva otsuse kohaselt nende territooriumile toodud saadetistest, mis ei vasta käesoleva otsuse lisas sätestatud tingimustele.

2. Artiklis 1 antud luba tühistatakse enne 1. juulit 2005, kui:

a) selgub, et käesoleva otsuse lisas sätestatud tingimused on ebapiisavad vältimaks taimedele või taimsetele saadustele kahjulike organismide ühendusse sissetoomist;

b) ilmnevad asjaolud, mis võivad takistada CHTWPCP eesmärgipärast tööd Kanadas.

Artikkel 4

Artiklis 1 antud luba kehtib alates 1. veebruarist 2004. Loa kehtivus lõpeb 1. juulil 2005.

Artikkel 5

Käesolev otsus on adresseeritud liikmesriikidele.

Brüssel, 20. jaanuar 2004

Komisjoni nimel

komisjoni liige

David Byrne

[1] EÜT L 169, 10.7.2000, lk 1.

[2] ELT L 321, 6.12.2003, lk 36.

[3] EÜT L 256, 7.9.1987, lk 1. Määrust on viimati muudetud komisjoni määrusega (EÜ) nr 2344/2003 (ELT L 346, 31.12.2003, lk 1).

--------------------------------------------------

LISA

I OSA

Käesoleva otsuse artiklis 1 osutatud tingimused, mille täitmisel liikmesriikidel on lubatud sätestada erandeid, mis võimaldavad ühendusse sisse tuua Kanadast pärit okaspuude (Coniferales) puitu, mis on loetletud CN-koodide 44071091, 44071093 ja 44071098 all vastavalt nõukogu määruse (EMÜ) nr 2658/87 I lisa teise osa IX jaole, on järgmised:

1. Puit peab olema töödeldud tootmisüksustes, mis on Kanada Toiduinspektsiooni (CFIA) poolt registreeritud ja heaks kiidetud osalema Kanada kuumtöödeldud puittoodete sertifitseerimisprogrammis (CHTWPCP).

Registreeritud ja CHTWPCPs osalemiseks heaks kiidetud tootmisüksuste nimekiri tuleb edastada komisjonile ja avaldada CFIA ametlikul kodulehel (www.inspection.gc.ca), kus seda tuleb pidevalt uuendada.

2. Puit peab olema läbinud kuumtöötluse aja jooksul, mis on piisav saavutamaks vähemalt 56 °C sisetemperatuuri 30 minuti jooksul, seda kuivatis, mida on kontrollinud ja vastavaks eesmärgiks heaks kiitnud kvalifitseeritud ja CFIA poolt CHTWPCP jaoks heaks kiidetud kontrolliasutus ("kontrolliasutus").

Iga konkreetse partii kuumtöötlemise aeg ja temperatuur tuleb talletada kalibreeritud mõõteriistade abil, mida on samuti kontrollinud ja heaks kiitnud kontrolliasutus.

3. Kui punktis 2 sätestatud tingimused on täidetud, siis kantakse iga puitdetaili vähemalt ühele laiale küljele sertifitseerimistähis, mis sisaldab tähistust "KD-HT" (kuivatis kuivatatud-kuumtöödeldud) ("sertifitseerimistähis") ja kordumatu registreerimisnumber, mille all tootmisüksus on CFIA poolt registreeritud ja lubatud kooskõlas CHTWPCPs sätestatud spetsifikatsiooniga, kuumtöödeldud puitu tootma, käitlema või eksportima. Sertifitseerimistähis peab olema peale kantud nii, et ta on selgelt nähtav juhul, kui puitdetailid laotakse pakkidesse. Sertifitseerimistähis peab olema kustumatu ja loetav, heaks kiidetud CFIA poolt ning vastama II osas sätestatud näidisele.

Kui puitmaterjali pakke transporditakse ümbrises, mistõttu sertifitseerimistähised pole nähtavad, siis tuleb sertifitseerimistähis kanda ka ümbrisele. Sertifitseerimistähis tuleb kanda iga puitmaterjali paki ühe pikema külje ülemisele paremale veerandikule ning peab vastama II osas sätestatud näidisele.

4. Tagamaks, et käesolevas lisas sätestatud tingimused on täidetud, peab kontrolliasutus sisse seadma kontrollisüsteemi. Komisjonile tuleb edastada teave kõnealuse kontrollisüsteemi rakendamise kohta CFIA poolt.

5. Punktis 4 sätestatud kontrollisüsteem peab nägema ette CFIA inspektorite kontrollkäike punktis 1 sätestatud tootmisüksustesse ja juhuslikke transpordieelseid kontrolle jälgimaks eriti punktidest 3 ja 6 kinnipidamist. Komisjonile tuleb edastada teave kõnealuse kontrollisüsteemi rakendamise kohta CFIA poolt.

6. CHTWPCPga hõlmatud ühendusse saatmiseks mõeldud puidul peavad olema kaasas ühenduse tolliametnikele esitamiseks mõeldud saatedokumendid, mis on mõeldud tolliformaalsuste läbimiseks ühendusse sisenemise punktis ja mis peavad sisaldama järgmist kinnitust:

"Käesolevas saadetises sisalduv puit vastab Kanada CHTWPCP programmi nõuetele ja otsuses 2004/95/EÜ sätestatud tingimustele."

Importija peab saatedokumentides osutatud teabe edastama ühendusse sisenemise kohta pädevatele asutustele vastavalt direktiivi 2000/29/EÜ artikli 2 lõike 1 punktile g.

Kinnituse peab andma ainult transportija või muu selleks CFIA poolt volitatud isik. Volitatud transportijate või muude isikute nimekiri tuleb edastada komisjonile ja avaldada CFIA ametlikul kodulehel, kus seda tuleb pidevalt uuendada.

II OSA

Sertifitseerimistähiste näidised

1. Igale kuumtöödeldud puitmaterjali detailile kantav sertifitseerimistähis:

+++++ TIFF +++++

2. Puitmaterjali pakile või ümbrisele kantav sertifitseerimistähis:

+++++ TIFF +++++

--------------------------------------------------